b'\n_START_ARTICLE_\nSala Sporturilor Olimpia\n_START_SECTION_\nIstoric\n_START_PARAGRAPH_\nAutorul proiectului s\xc4\x83lii este arhitectul Gheorghe N. Dumitrescu, iar \xc8\x99eful de proiect arhitectul Valentin Dumitrescu. Cl\xc4\x83direa a fost construit\xc4\x83 de Trustul Construc\xc8\x9bii-Montaj Sucursala Brazi, sub supravegherea inginerilor Pascu \xc8\x99i Ivanov. Proiectarea \xc8\x99i construc\xc8\x9bia au avut loc \xc3\xaentre 1970 \xc8\x99i 1972. Imobilul a fost inaugurat \xc3\xaen 1972, a purtat ini\xc8\x9bial denumirea de Sala Sporturilor \xe2\x80\x9eVictoria\xe2\x80\x9d \xc8\x99i avea o capacitate de 3.000 de locuri, din care 2.100 pe scaune \xc8\x99i 900 \xc3\xaen picioare._NEWLINE_Dup\xc4\x83 1989, arhitectul Gheorghe N. Dumitrescu a trimis numeroase adrese la Prim\xc4\x83ria Ploie\xc8\x99ti, Consiliul Jude\xc8\x9bean Prahova, Prefectura Prahova, Inspectoratul de Stat \xc3\xaen Construc\xc8\x9bii, Ministerul Tineretului \xc8\x99i Sportului, \xc3\xaen care solicita ca la Sala Sporturilor Olimpia s\xc4\x83 se efectueze o expertiz\xc4\x83 tehnic\xc4\x83. \xc3\x8en cele din urm\xc4\x83, Prim\xc4\x83ria Ploie\xc8\x99ti a \xc3\xaenceput \xc3\xaen anul 2010 demersurile pentru consolidarea \xc8\x99i modernizarea s\xc4\x83lii, iar Compania Na\xc8\x9bional\xc4\x83 de Investi\xc8\x9bii (CNI) a finan\xc8\x9bat proiectul acestei lucr\xc4\x83ri. Pe durata lucr\xc4\x83rilor, imobilul a fost dat \xc3\xaen folosin\xc8\x9b\xc4\x83 gratuit\xc4\x83 c\xc4\x83tre CNI._NEWLINE_Lucr\xc4\x83rile de consolidare \xc8\x99i modernizare au durat mai mult de doi ani \xc8\x99i au constat, printre altele, \xc3\xaen ad\xc4\x83ugarea pe partea fostelor vestiare a \xc3\xaenc\xc4\x83 unei tribune, cu o capacitate de 1.500 de locuri. Tribuna veche a fost dotat\xc4\x83 cu scaune albastre \xc8\x99i galbene; scaunele din partea superioar\xc4\x83 au fost a\xc8\x99ezate astfel \xc3\xaenc\xc3\xa2t s\xc4\x83 afi\xc8\x99eze numele municipiului. Ulterior, \xc3\xaen 2013, Prim\xc4\x83ria Ploie\xc8\x99ti a decis \xc8\x99i reamenajarea spa\xc8\x9biului exterior S\xc4\x83lii Olimpia, prin refacerea aleilor pietonale, acceselor \xc8\x99i parc\xc4\x83rilor._NEWLINE_Inaugurarea oficial\xc4\x83 a s\xc4\x83lii modernizate a avut loc pe data de 4 octombrie 2013, de la ora 19:00, printr-un spectacol la care au participat arti\xc8\x99tii CRBL \xc8\x99i Trouble Crew, urmat de un meci amical de baschet \xc3\xaentre CSU Asesoft \xc8\x99i Steaua CSM Bucure\xc8\x99ti. Seara inaugur\xc4\x83rii s-a \xc3\xaencheiat printr-un foc de artificii organizat \xc3\xaen fa\xc8\x9ba S\xc4\x83lii Sporturilor Olimpia.\n_START_SECTION_\nControverse\n_START_PARAGRAPH_\nDup\xc4\x83 inaugurare, publicul \xc8\x99i presa au constatat c\xc4\x83 spectatorii care urm\xc4\x83resc un meci de handbal din tribuna nou\xc4\x83 nu pot vedea \xc3\xaentregul teren de joc. Vizibilitatea c\xc4\x83tre poarta din dreapta este obturat\xc4\x83 complet de un perete ridicat \xc3\xaen urma lucr\xc4\x83rilor de modernizare, iar spectatorii pot vedea numai o por\xc8\x9biune din semicercul de la 6 metri. Acest lucru a fost considerat aproape unanim de c\xc4\x83tre pres\xc4\x83 drept o \xe2\x80\x9egaf\xc4\x83\xe2\x80\x9d \xc8\x99i \xe2\x80\x9eo eroare de proiectare\xe2\x80\x9d._NEWLINE_Ulterior, un ziar local a publicat declara\xc8\x9biile proiectantului edificiului, conform c\xc4\x83ruia firma de proiectare a atras aten\xc8\x9bia \xc3\xaenc\xc4\x83 de la avizarea Studiului de Fezabilitate c\xc4\x83 o parte din spectatori nu va vedea \xc3\xaen \xc3\xaentregime terenul pe care se desf\xc4\x83\xc8\x99oar\xc4\x83 meciuri de handbal, acesta fiind mai mare dec\xc3\xa2t terenurile pentru baschet sau fotbal \xc3\xaen sal\xc4\x83. Motivul lipsei de vizibilitate s-ar datora imposibilit\xc4\x83\xc8\x9bii desfiin\xc8\x9b\xc4\x83rii a doi st\xc3\xa2lpi majori de sus\xc8\x9binere existen\xc8\x9bi, lucru ce ar fi periclitat stabilitatea \xc3\xaentregii cl\xc4\x83diri:_NEWLINE_\xe2\x80\x9eDin dorin\xc8\x9ba de a evita o catastrof\xc4\x83, am ales aceast\xc4\x83 solu\xc8\x9bie sacrific\xc3\xa2nd vizibilitatea optim\xc4\x83 a cca 1/8 din suprafa\xc8\x9ba terenului de handbal \xc3\xaen favoarea sporirii num\xc4\x83rului de spectatori pentru celelalte discipline sportive.\xe2\x80\x9d\n_START_SECTION_\nFacilit\xc4\x83\xc8\x9bi\n_START_PARAGRAPH_\nSala Sporturilor Olimpia cuprinde terenuri artificiale omologate de handbal, fotbal, tenis \xc8\x99i baschet, un patinoar, o sal\xc4\x83 de for\xc8\x9b\xc4\x83 aflat\xc4\x83 sub terenul de joc, patru vestiare cu du\xc8\x99uri \xc8\x99i grupuri sanitare pentru sportivi, dou\xc4\x83 vestiare pentru arbitri, o sal\xc4\x83 destinat\xc4\x83 conferin\xc8\x9belor de pres\xc4\x83, saune, bazine de recuperare, sta\xc8\x9bie antidoping, centrale de climatizare performante etc. Suprafa\xc8\x9ba de joc este din parchet.'